คลังเผยจัดซื้อจัดจ้างด้วยระบบอิเล็กทรอนิกส์ช่วยประหยัดงบ8หมื่นล้าน
คลังเผยจัดซื้อจัดจ้างภายใต้กฎหมายใหม่ปี 2561 ช่วยรัฐประหยัดเงินหลวง 8.2 หมื่นล้าน สะท้อนตัวชี้วัดความโปร่งใสดีขึ้น
9 ธ.ค. 2561

คลังเผยจัดซื้อจัดจ้างภายใต้กฎหมายใหม่ปี 2561 ช่วยรัฐประหยัดเงินหลวง 8.2 หมื่นล้าน สะท้อนตัวชี้วัดความโปร่งใสดีขึ้น
แหล่งข่าวจากทำเนียบรัฐบาล เปิดเผยว่า คณะรัฐมนตรี (ครม.) ได้รับทราบผลดำเนินงานตาม พ.ร.บ.จัดซื้อจัดจ้างและการบริหารพัสดุภาครัฐ พ.ศ. 2560 ตามที่กระทรวงการคลังรายงาน พบว่า ในปีงบประมาณ 2561 (ต.ค. 2560-30 ก.ย. 2561) มีหน่วยงานที่ต้องดำเนินการจัดซื้อจัดจ้างด้วยระบบอิเล็กทรอนิกส์ (อี-จีพี) 89,621 หน่วย เพิ่มขึ้น 71,680 หน่วยงาน หรือ 25.03% ขณะที่จำนวนผู้ค้าภาครัฐผู้ใช้ระบบอี-จีพี 249,788 ราย ส่วนใหญ่เป็นผู้ค้าประเภทบุคคลธรรมดา 56.11% นิติบุคคล 43.89% เพิ่มขึ้นจากปี 2560 ที่ 17.50%
ทั้งนี้ ในด้านจำนวนและมูลค่าการจัดซื้อจัดจ้างนั้น หน่วยงานต่างๆ มีการจัดซื้อจัดจ้างจำนวนทั้งสิ้น 4,867,496 โครงการ คิดเป็น 96.87% ของโครงการที่ประกาศจัดซื้อจัดจ้างทั้งหมด เป็นเงินงบประมาณในการจัดหา 1,098,711.54 ล้านบาท มูลค่าที่จัดหาได้ 1,016,579.74 ล้านบาท ประหยัดงบได้ 82,131.79 ล้านบาท หรือ 7.48% ของวงเงินงบประมาณในการจัดหา แยกเป็นการจัดซื้อจัดจ้างของส่วนราชการ 624,414.05 ล้านบาท คิดเป็น 61% องค์กรปกครองส่วนท้องถิ่น 181,106.14 ล้านบาท คิดเป็น 18% รัฐวิสาหกิจ 98,376.03 ล้านบาท คิดเป็น10% มหาวิทยาลัย 53,176.33 ล้านบาท คิดเป็น 5% และอื่นๆ 59,508.19 ล้านบาท คิดเป็น 6%
เมื่อแยกตามการจัดซื้อจัดจ้างภายใต้ พ.ร.บ.จัดซื้อจัดจ้างฯ พบว่า หน่วยงานของรัฐจัดซื้อจัดจ้างด้วยวิธีประกวดราคาอิเล็กทรอนิกส์ (อี-บิดดิ้ง) มากที่สุดที่ 49% รองลงมาใช้วิธีเฉพาะเจาะจง 40% และวิธีคัดเลือก 9%
นอกจากนี้ พบว่าตัวชี้วัดที่สะท้อนความโปร่งใสในการจัดซื้อจัดจ้างหน่วยงานรัฐได้มีการประกาศจัดซื้อจัดจ้างเพิ่มขึ้นเป็น 138,350 โครงการ เทียบกับ 42,291 โครงการ ในปี 2560 หรือเพิ่มขึ้น 227.14% ซึ่งการออกประกาศเป็นการเปิดโอกาสให้ผู้ค้ากับภาครัฐเข้าถึงข้อมูลการจัดซื้อจัดจ้างและเข้าร่วมเสนอราคากับหน่วยงานรัฐมากขึ้น มีการแข่งขันจากทั้งผู้ค้ารายเก่าและรายใหม่ ทำให้รัฐจัดซื้อในราคาที่ยุติธรรมและคุ้มค่า โปร่งใส
แหล่งข่าวเปิดเผยว่า ในส่วนของจำนวนผู้ค้าที่สะท้อนการแข่งขันกับภาครัฐ เมื่อเทียบปี 2561 กับปี 2560 พบว่า จำนวนเฉลี่ยของผู้ซื้อเอกสารประกวดราคาไม่เปลี่ยนแปลง คืออยู่ที่ 13 รายต่อโครงการ แต่จำนวนผู้ค้าสูงสุดในโครงการที่มีการแข่งขันสูงสุดเพิ่มเป็น 39 ราย เทียบกับ 25 รายในปี 2560
อย่างไรก็ตาม ได้มีส่วนราชการเสนอให้มีการเพิ่มประสิทธิภาพการปฏิบัติงานของหน่วยงานรัฐ โดยแก้ไขเพิ่มเติม พ.ร.บ.การจัดซื้อจัดจ้างและการบริหารพัสดุภาครัฐ เช่น การยกเว้นเกี่ยวกับการประกาศเผยแพร่ ในระบบสารสนเทศของกรมบัญชีกลางและหน่วยงานของรัฐ กรณีการจัดซื้อจัดจ้างที่เป็นความลับของทางราชการหรือความมั่นคงของชาติ